របាយការណ៍

ស្តីពីស្ថានភាពជួញដូរមនុស្ស

ក្នុងវេទិកាអន្តរសាសនា ថ្នាក់ជាតិ

ពិធីសូត្រធម៌ អធិដ្ឋាន បញ្ជូនសារ ដើម្បីប្រឆាំងការជួញដូរមនុស្ស

និងបញ្ចប់ទាសភាពសម័យទំនើប

ដោយលោកជំទាវ ជូ​ ប៊ុនអេង រដ្ឋលេខាធិការក្រសួងមហាផ្ទៃ និងជាអនុប្រធានអចិន្រ្តៃយ៍ គណៈកម្មាធិការជាតិប្រយុទ្ធប្រឆាំងអំពើជួញដូរមនុស្ស

នៅមជ្ឈមណ្ឌល និងពិព័រណ៍ កោះពេជ្រ ថ្ងៃទី៣០ ខែសីហា ឆ្នាំ២០១៧

សូមក្រាបថ្វាយបង្គំ សម្តេចព្រះអគ្គមហាសង្ឃរាជាធិបតី ទេព វង្ស ព្រះមហាសង្ឃរាជា គណៈមហានិកាយ នៃព្រះរាជាណាចក្រកម្ពុជា ជាទីគោរព សក្ការៈ​

សូមក្រាបថ្វាយបង្គំ សម្តេចព្រះអភិសិរី សុគន្ធាធិបតី បួ គ្រី ព្រះមហាសង្ឃរាជា គណៈធម្មយុត្តិកនិកាយ នៃព្រះរាជាណាចក្រកម្ពុជា ជាទីគោរពសក្ការៈ

សូមក្រាបថ្វាយបង្គំ សម្តេចព្រះពោធិវាំង សម្តេចព្រះសង្ឃនាយក សម្តេចព្រះវនរ័តន៍ សម្តេចព្រះសង្ឃនាយករង និងព្រះថិរានុត្ថេរៈគ្រប់ព្រះអង្គ ជាទីគោរពសក្ការៈ

សូមគោរព សម្តេចក្រឡាហោម ស ខេង ឧបនាយករដ្ឋមន្រ្តី រដ្ឋមន្រ្តីក្រសួងមហាផ្ទៃ និងជាប្រធានគណៈកម្មាធិការជាតិប្រយុទ្ធប្រឆាំងអំពើជួញដូរមនុស្ស ជាទីគោរពដ៏ខ្ពង់ខ្ពស់

ឯកឧត្តម លោកជំទាវ រដ្ឋមន្រ្ទី រដ្ឋលេខាធិការ មន្រ្តីរាជការគ្រប់លំដាប់ថ្នាក់នៃរាជរដ្ឋាភិ បាលកម្ពុជា

អស់លោកជាគណៈដឹកនាំជាន់ខ្ពស់នៃឥស្លាមសាសនា បរិស័ទកាតូលិក គ្រិស្ទបរិស័ទបំណងល្អ ព្រមទាំងតាជី យាយជី អង្គការមិនមែនរដ្ឋាភិបាលជាតិ និងអន្តរជាតិ និងក្មួយៗយុវជន នារី ជាទីស្រឡាញ់រាប់អាន

 ជាបឋម ខ្ញុំព្រះរុណាខ្ញុំ សូមលំអោនកាយ ថ្វាយបង្គំ និងសូមគោរពថ្លែងអំណរព្រះគុណ និងអំណរគុណ​ ចំពោះ សម្តេចព្រះមហាសង្ឃរាជា និងព្រះរាជគណៈសង្ឃទាំងពីរគណៈ និងវត្តមាន លោកឧកញ៉ា និងអស់លោកជាថ្នាក់ដឹកនាំនិកាយសាសនា និងបរិស័ទទាំងអស់ ព្រមទាំងឯកឧត្តម លោកជំទាវ លោក លោកស្រី នាងកញ្ញា ក្មួយៗ យុវជន យុវនារី ដែលបានយាង និមន្ត និងអញ្ជើញចូលរួមក្នុងកម្មវិធីវេទិកាអន្តរសាសនា ដើម្បីប្រយុទ្ធប្រឆាំងអំពើជួញដូរមនុស្ស នាពេលនេះ ។ ខ្ញុំព្រះកុណាខ្ញុំ សូមព្រះវរណា និងសូមអនុញ្ញាត ធ្វើសេចក្តីរាយការណ៍ ថ្វាយ ប្រគេន និងជូន សម្តេចក្នុងព្រះរាជាគណៈ ព្រះថិរានុត្ថេរៈ សម្តេច ឯកឧត្តម លោកជំទាវ លោក លោកស្រី ក្មួយៗយុវជន យុវនារីទាំងអស់ ទ្រង់ជ្រាប និងមេត្តាជ្រាបថា ៖

 បច្ចុប្បន្ននេះ បញ្ហាជួញដូរមនុស្សនៅតែជាប្រធានបទដ៏ក្តៅគគុក ដែលប្រទេសនានាលើពិភពលោក បាននិងកំពុងតែយកចិត្តទុកដាក់ ដោះស្រាយ ប្រយុទ្ធប្រឆាំង និងលុបបំបាត់ យ៉ាងសកម្ម ។ តាមរបាយការណ៍ពីអង្គការសហប្រជាជាតិ គ្រាន់តែនៅក្នុងតំបន់អាស៊ី ប៉ាស៊ីហ្វិក មានជនរងគ្រោះ ដែលជា បុរស ស្រ្តី យុវវ័យ កុមារ ទារក ប្រមាណជិត១២លាននាក់ ដែលកំពុងតែទទួលរងនូវការរំលោភបំពាន បំបាត់សិទ្ធិជាមនុស្ស និងត្រូវគេកេងប្រវ័ញ្ចយ៉ាងធ្ងន់ធ្ងរក្នុងរូបភាពជាទាសភាពក្នុងសម័យទំនើប ។

 មនុស្សទាំងនោះត្រូវបានគេលួងលោម ឆបោក ទាក់ទាញដោយការសន្យា ឬការបង្ខិតបង្ខំ ដើម្បីបានចាកចេញពីសំណាញ់សុវត្ថិភាព រួចជួបនឹងភាពទ័លច្រក ដែលជាអន្ទាក់នៃការជួញដូរមនុស្ស ការបង្ខិតបង្ខំឲ្យបម្រើសេវាភេទ ឬឲ្យធ្វើការធ្ងន់ធ្ងរ ក្នុងស្ថានភាពគ្រោះថ្នាក់ ឬត្រូវបានឃុំឃាំងខ្លួនមិនឲ្យមានទំនាក់ទំនងជាមួយមជ្ឈ​ដ្ឋានខាងក្រៅ ដើម្បីរលោភបំពាន ធ្វើទារុណកម្ម បង្ខំឲ្យប្រើគ្រឿងញៀនពង្វក់ស្មារតី បង្ខំឲ្យសុំទាន ឬដកហូតសរីរាង្គ ឬលក់ដូរបន្តទៅតំបន់ផ្សេងទៀត ។ ជនទាំងនោះ ត្រូវបានគេកេងប្រវ័ញ្ច យកផលចំណេញ ពីកម្លាំងពលកម្ម ពីរូបរាងកាយ ខាតបង់ពេលវេលា ធនធាន សុខភាព ដែលមួយចំនួនក្លាយជាជនជរាពិការបាត់បង់សមត្ថភាពពលកម្ម វិកលចរឹត ឬខ្លះបានបាត់បង់ជីវិត យ៉ាងអាណោចអាធម្ម ដែលមួយចំនួនធំ បាត់ដំណឹង មិនទាំងដឹងថា តើកំពុងតែនៅទីណាផង ។

 ដើម្បីបានជ្រាបកាន់តែច្បាស់អំពីអំពើជួញដូរមនុស្ស ខ្ញុំព្រះករុណាខ្ញុំ សូមគោរពទូលថ្វាយ និងជម្រាបថា ៖

 តាមច្បាប់នៃព្រះរាជាណាចក្រកម្ពុជា **ស្តីពី ការបង្រ្កាបអំពើជួញដូរមនុស្ស និងអំពើធ្វើអាជីវកម្មផ្លូវភេទ ឆ្នាំ២០០៨៖**

**អំពើជួញដូរមនុស្ស មានធាតុផ្សំបី៖**

**ទី១. សកម្មភាព៖ ដែលមានការ**ជ្រើសរើស ការដឹកជញ្ជូន ការផ្ទេរ ការផ្តល់កន្លែងលាក់ខ្លួន ការប្រគល់ ឬការទទួលយកមនុស្សដើម្បីដោះដូរជាផលប្រយោជន៍ ។

**ទី២. មធ្យោបាយ (វិធីសាស្រ្ត)៖ រួមមាន ការ**លួងលោម ការគំរាមកំហែង ការប្រើកម្លាំងបាយ ឬទម្រង់​ផ្សេងៗនៃការបង្ខិត​បង្ខំ​ ការចាប់ពង្រត់ ការបោកបញ្ឆោត ការបំពានដោយអំណាច ការរំលោភលើភាពទន់​ខ្សោយ ឬការផ្តល់​ឬទទួលយកកម្រៃឬអត្ថ​ប្រយោជន៍ណាមួយ​ ដោះដូរនឹងការយល់ព្រមពី​បុគ្គលណាម្នាក់ដែលមាន​អំណាច**​**គ្រប់គ្រងលើបុគ្គលម្នាក់​ទៀត ។

**ទី៣. គោលបំណង៖ ដើម្បីកេងប្រវ័ញ្ចផលប្រយោជន៍ដោយទុច្ចរឹត មានជាអាទិ៍ ការ**កេងប្រវ័ញ្ចលើពេស្យាកម្មជនដទៃ ឬទម្រង់ ផ្សេងៗទៀតនៃការ​កេង​ប្រវ័ញ្ចផ្លូវភេទការកេងប្រវ័ញ្ចលើកម្លាំងពលកម្ម ឬសេវាកម្ម ​ដោយបង្ខំ តាមបែបទាសភាព ឬការអនុវត្តស្រដៀងគ្នា នឹងសេវា​កម្មទាសភាព ឬការដកហូតយក​សរីរាង្គ​ជាដើម។​​

 **លទ្ធផលចុងក្រោយគឺជនរងគ្រោះ អាចក្លាយជា៖**

-​ ពេស្យាចារ

- អ្នកបម្រើតាមផ្ទះដែលត្រូវគេបង្ខំ​ឬរំលោភបំពាន ឬកេងប្រវ័ញ្ច​

- ទម្រង់ធ្ងន់ធ្ងរនៃពលកម្មកុមារ

- ធ្វើការងាររំលោះបំណុល

- អាពាហ៍ពិពាហ៍បែបទាសភាព ឬក្នុងគោលបំណងទុច្ចរិត

- ស្មុំកូនក្លែងក្លាយឬស្មុំកូនក្នុងឆន្ទៈទុច្ចរិត

- បម្រើក្នុងសេវាកំសាន្ត ឬទេសចរណ៍ផ្លូវភេទ លើកុមារ

- ផលិត ចែកចាយ រូបភាពនិងសម្ភារអាសអាភាស

- អ្នក​សុំទាន និងពលកម្មដែលមានលក្ខណៈធ្ងន់ធ្ងរ គ្រោះថ្នាក់ និងកេងប្រវ័ញ្ច

- ត្រូវបានប្រើប្រាស់ លួងលោម ឬបង្ខិតបង្ខំ ក្នុងសកម្មភាពទាក់ទងនឹងបទល្មើសព្រហ្មទណ្ឌ

- ត្រូវបានបង្ខំ ឬបោកបញ្ឆោតឲ្យប្រើប្រាស់គ្រឿងញៀនជាមធ្យោបាយ​ដើម្បីធ្វើឱ្យក្លាយជាទាសករ

- ត្រូវបានដកហូតយកសរីរាង្គមួយ ឬច្រើន ដើម្បីធ្វើអាជីវកម្ម

* .....។​ល។

ខាងក្រោមនេះ គឺជាបទបង្ហាញ អំពីស្ថានភាពនៃអំពើជួញដូរមនុស្ស ដែលមាននៅក្នុងព្រះរាជាណាចក្រកម្ពុជា៖

អំពើជួញដូរមនុស្សមានច្រើនទម្រង់ និងបានបង្កប់នៅក្នុងរូបភាពជាច្រើន ក្នុងនោះ មាន ការធ្វើទេសន្តរប្រវេសន៍ស្វែងរកការងារ ដោយប្រថុយប្រថាន ការស្វែងរកគូស្រករនៅក្រៅប្រទេស អំពើពពោះជំនួស ជាដើម ។

 ជារៀងរាល់ថ្ងៃ ប្រជាពលរដ្ឋ បានស្វែងរកគ្រប់មធ្យោបាយដើម្បីចាកចេញពីប្រទេស ដោយប្រថុយប្រថានឆ្លងកាត់ព្រំដែន ដោយមិនមានឯកសារត្រឹមត្រូវ ។ ជាទូទៅ ពលករទាំងនោះ ត្រូវប្រឈមនឹងការចាប់ឃាត់ខ្លួន ឬទទួលរងគ្រោះថ្នាក់ ដោយការរត់គេចវេស ពីសមត្ថកិច្ច នាំឲ្យរងគ្រោះថ្នាក់ចរាចរណ៍ ឬ ជាន់មីន ឬរងការបាញ់ប្រហារជាដើម ។

 ពលករនេសាទមួយចំនួនំ ត្រូវបានគេក្លែងឯកសារអត្តសញ្ញាណ ដើម្បីបញ្ជូនចេញទៅធ្វើការ នៅក្នុងសមុទ្រអន្តរជាតិ តាមបណ្តាប្រទេសផ្សេងៗ និងត្រូវបានឃាត់ខ្លួន និងបញ្ជូនត្រឡប់ជាបន្តបន្ទាប់ តែមានពេលខ្លះ បញ្ជូនខុសទិសដៅ ដោយសារតែអត្តសញ្ញាណមិនច្បាស់លាស់ ។

 ប្រជាជនខ្លះ បានប្រថុយប្រថាន នឹងការស៊ីឈ្នួលចូលកាប់ ឬជញ្ជូនឈើមានតម្លៃ នៅក្នុងទឹកដីថៃ ឬឡាវ ដែលពួកគាត់មិនបានដឹងពីច្បាប់ទម្លាប់ និងគ្រោះថ្នាក់ ហើយត្រូវបានអាជ្ញាធរប្រទេសជិតខាងចាប់ឃាត់ខ្លួន ឬដាក់ពន្ធនាគារ ឬទទួលគ្រោះថ្នាក់ជាដើម ។ ពលករជាច្រើន ត្រូវបានជាប់ក្នុងពន្ធនាគារ និងរងការចោទប្រកាន់អំពើបទល្មើសផ្សេងៗ ដែលមួយចំនួន មិនបានទំនាក់ទំនាក់មកគ្រួសារឲ្យបានដឹងឡើយ ។

 ចំពោះការងារនេសាទសមុទ្រ គឺប្រកបដោយគ្រោះថ្នាក់បំផុត និងមិនទាន់មានការធានា អំពីសុវត្ថិភាពតាមផ្លូវច្បាប់អំពីលក្ខណ្ឌការងារដ៏លំបាកនិងប្រកបដោយគ្រោះថ្នាក់នៅឡើយ ។

 ពលករ ពលការិនីខ្លះ ត្រូវបានទទួលរងទារុណកម្មយ៉ាងធ្ងន់ធ្ងរពីនិយោជក រហូតមិនអាចទ្រាំទ្របាន ។

 ចំណែកនៅក្នុងប្រទេស ក៏មានកើតឡើងនូវអំពើកេងប្រវ័ញ្ច និងរំលោភបំពានផ្លូវភេទលើកុមារ ដែលជាបទឧក្រឹដ្ឋយ៉ាងធ្ងន់ធ្ងរ ។ ថ្មីៗនេះ មានបញ្ហាថ្មី ដែលបានកើតឡើង គឺការជួលពរពោះជំនួស ដើម្បីនាំទារកចេញទៅក្រៅប្រទេស ដែលជាករណីពាក់ព័ន្ធនឹងបទល្មើសជួញដូរមនុស្ស ជាពិសេសទារក ។ មិនតែប៉ុណ្ណោះ អំពើជួញដូរសរីរាង្គ ក៏បាន និងកំពុងតែកើតឡើងជាបន្តបន្ទាប់ ។

 ពីក្រៅប្រទេស ពលករមួយចំនួន បាននឹងកំពុងត្រូវបានបញ្ជូនត្រឡប់មកវិញ ព្រោះតែភាពខុសច្បាប់ ជាជនរងគ្រោះ និងជាសាកសព ។

 នេះគឺជាសោកនាដកម្មដែលបង្កដោយអំពើជួញដូរមនុស្ស ដែលមិនត្រូវបណ្តែតបណ្តោយឲ្យកើតមានបន្តទៀតឡើយ ។

 តែរាជរដ្ឋាភិបាល បានខិតខំប្រឹងប្រែង ប្រកបដោយការប្តេជ្ញាចិត្តខ្ពស់ ដើម្បីប្រយុទ្ធប្រឆាំងនិងឈានទៅលុបបំបាត់រាល់ទម្រង់នៃអំពើជួញដូរមនុស្ស ។ (បទបង្ហាញ) ហេតុនេះហើយ ទើបយើងទាំងអស់គ្នា មកជួបជុំគ្នាពេលនេះដើម្បីធ្វើការប្តេជ្ញាចិត្ត ប្រយុទ្ធប្រឆាំងអំពើជួញដូរមនុស្ស ។

 ជាថ្មីម្តងទៀត ខ្ញុំព្រះករុណាខ្ញុំ សូមគោរពថ្លែងអំណរព្រះគុណ និងអំណរគុណ និងសូមយាង និមន្ត និងអញ្ជើញ ទស្សនា បទយកការណ៍ខ្លីមួយដែលបង្ហាញ ពីការពិតរបស់ពលករនេសាទមួយរូប ។​

 សូមថ្វាយព្រះពរ ប្រគេនពរ សម្តេចព្រះមហាសង្ឃរាជា ព្រះថិរានុត្ថេរៈគ្រប់ព្រះអង្គ លោកយាយជី តាជី សូមប្រកបដោយពុទ្ធពរទាំបួនប្រការគឺអាយុ វណ្ណៈ សុខៈ ពលៈ និងសូមព្រះអាឡា ព្រះយេស៊ូ ប្រទានពរដល់សាវៈទាំងអស់ សូមប្រកបដោយសេចក្តីសុខគ្រប់ប្រការ ។

សូមអរព្រះគុណ និងសូមអរគុណ